**ՀԻՄՆԱՎՈՐՈՒՄ**

**«ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ 2014 ԹՎԱԿԱՆԻ ՓԵՏՐՎԱՐԻ 13-Ի ԹԻՎ 265-Ն ՈՐՈՇՄԱՆ ՄԵՋ ՓՈՓՈԽՈՒԹՅՈՒՆՆԵՐ ԵՎ ԼՐԱՑՈՒՄՆԵՐ ԿԱՏԱՐԵԼՈՒ ՄԱՍԻՆ» ՀՀ ԿԱՌԱՎԱՐՈՒԹՅԱՆ ՈՐՈՇՄԱՆ ՆԱԽԱԳԾԻ**

**Իրավական ակտի ընդունման նպատակը**

Իրավական ակտի ընդունման նպատակն է Հայաստանի Հանրապետության ավտոմոբիլային ճանապարհների ցանցի անվանացանկի թարմացումը՝ կապված նոր կառուցված և վերակառուցված ճանապարհների հետ, ինչպես նաև դրանց հետագա պատշաճ սպասարկումը։

**Կարգավորման հարաբերությունների ներկա վիճակը և առկա խնդիրները**

Հայաստանի Հանրապետության Սյունիքի մարզում իրականացվել և իրականացվում են լայնածավալ ճանապարհաշինական աշխատանքներ, որոնք միտված են ապահովելու Հայատանի Հանրապետության հարավային հատվածում տրանսպորտային հաղորդակցության անխափան աշխատանքին, բնակչության ազատ և անվտանգ տեղաշարժմանը։ Նշվածով պայմանավորված՝ կառուցվել և վերակառուցվել են մի շարք ավտոմոբիլային ճանապարհներ, որոնք անհրաժեշտ է ներառել Հայաստանի Հանրապետության ընդհանուր օգտագործման պետական ավտոմոբիլային ճանապարհների համապատասխան անվանացանկերում՝ դրանց հետագա պատշաճ սպասարկումն ապահովելու նպատակով։

Մասնավորապես, նախագծով առաջարկվում է վերակառուցվող Մ2 (Նորավան) – Լծեն – Տաթև ավոմոբիլային ճանապարհի պատշաճ ամառային և ձմեռային սպասարկումն ապահովելու նպատակով այն ներառել հանրապետական նշանակության ավտոմոբիլային ճանապարհների ցանկում՝ առանձին Հ-95 պայմանանիշով և համարով, նկատի ունենալով, որ այդ ճանապահը կապում է մշակութային կենտրոնը /Տաթև/ միջպետական նշանակության ավտոմոբիլային ճանապարհի հետ /Մ2/։ Նշված լրացմամբ պայմանավորված մի շարք մարզային /տեղական/ նշանակության ավտոմոբիլային ճանապարհներ՝ ընդհանուր 33․8 կմ երկարությամբ, կներառվեն վերջինիս կազմում և դուրս կբերվեն մարզային /տեղական/ նշանակության ավտոմոբիլային նշանակության ճանապարհների ցանկից։

Հայաստանի Հանրապետության միջպետական նշանակության Մ-17 ավտոմոբիլային ճանապարհի մի մասը՝ Կապան-Ճակատեն հատվածում, ներկայումս անցել է Ադրբեջանի Հանրապետության զինված ուժերի վերահսկողության տակ, ինչը ժամանակավորապես անհնար է դարձնում այդ ճանապարհը շահագործելը, ինչի արդյունքում կառուցվել է այդ հատվածը շրջանցող 7․5 կմ երկարություն ունեցող նոր ճանապարհ։ Շրջանցիկ հատվածը նախկին տվյալ հատվածի ճանապարհից երկար է 1․2 կմ-ով։ Դրանով պայմանավորված, ինչպես նաև նոր կառուցված ճանապարհահտվածի պատշաճ ամառային և ձմեռային սպասարկումն իրականացնելու նպատակով անհրաժեշտ է փոփոխություն կատարել Մ-17 պայմանանիշի և համարի տողի երկարությունը հատվածում՝ ճանապարհի ընդհանուր երկարությունը ավելացնելով 1․2 կմ-ով՝ ընդհանուր երկարությունը 90․8 կմ-ի փոխարեն սահմանելով 92․0 կմ։

Նկատի ունենալով Տանձավեր-Շուռնուխ, Քաշունի-Բարձրավան, Որոտան-Խոտ գյուղական համայնքները միմյանց կապող նոր ճանապարհների կառուցման և դրանց հետագա պատշաճ ամառային ու ձմեռային սպասարկման հանգամանքը՝ անհրաժեշտ է վերջինները ներառել Հայաստանի Հանրապետության ընդհանուր օգտագործման մարզային /տեղական/ ավտոմոբիլային ճանապարհների ցանկում որպես առանձին միավորներ։

Նախագծով առաջարկվում է նաև Մարզային /տեղական/ նշանակության ավտոմոբլիլային ճանապարհների ցանկում մի շարք անվանումներ և ճանապարհի երկարություններ համապատասխանեցնել առաջարկվող փոփոխություններին։

Բացի դա, առաջարկվում է Մարզային /տեղական/ նշանակության ավտոմոբլիլային ճանապարհների ցանկից հանել Տ-8-49, Տ-8-51 և Տ-8-93 պայմանանիշի և համարի ավտոմոբիլային ճանապարհները, քանի որ դրանք ամբողջությամբ համընկնում են ցանկում ներառվող Հ-95 պայմանանիշով և համարով հանրապետական նշանակության ավտոմոբիլային ճանապարհի հետ։

Առաջարկվող լրացումների և փոփոխությունների արդյունքում միջպետական նշանակության ավտոմոբիլային ճանապարհների ընդհանուր երկարությունը կավելանա 1․2 կիլոմետրով՝ 1821․12կմ-ի փոխարեն կազմելով 1822․32կմ, հանրապետական նշանակության ավտոմոբիլային ճանապարհների ընդհանուր երկարությունը կավելանա 39 կիլոմետրով՝ 1932․11 կմ-ի փոխարեն կազմելով 1971․11 կմ, իսկ Սյունիքի մարզի մարզային /տեղական/ նշանակության ավտոմոբիլային ճանապարհների ընդհանուր երկարությունը կնվազի 5․1 կիլոմետրով՝ 499․7 կմ-ի փոխարեն կազմելով 494․6 կմ։

**Լրացուցիչ ֆինանսական միջոցների անհրաժեշտության և պետական բյուջեի եկամուտներում և ծախսերում սպասվելիք փոփոխությունների մասին.**

Նախագիծը լրացուցիչ ֆինանսական միջոցների անհրաժեշտություն և ՀՀ 2022 թվականի պետական բյուջեի եկամուտներում և ծախսերում փոփոխություններ չի առաջացնում:

**Կապը ռազմավարական փաստաթղթերի հետ. Հայաստանի վերափոխման ռազմավարություն 2050, Կառավարության 2021-2026թթ. ծրագիր, ոլորտային և/կամ այլ ռազմավարություններ.**

ՀՀ կառավարության 2021-2026թթ. գործունեության ծրագրի«3.2 Ճանապարհաշինություն» բաժնի 1-ին պարբերություն, համաձայն որի՝ ՀՀ կառավարությունը ՀՀ ամբողջ ճանապարհային ցանցի արդիականացման և որակի բարելավման ճանապարհով ձևավորելու և զարգացնելու է անվտանգ, ծախսարդյունավետ ճանապարհային ցանց, որը կնպաստի ներպետական և միջազգային փոխադրումների աճին, էական ազդեցություն կունենա մարզերի և գյուղական համայնքների տնտեսական և սոցիալական կյանքի կայուն զարգացման վրա՝ մարզերի և համայնքների բնակչության համար ապահովելով հաղորդակցության կենսական նշանակության օբյեկտների հասանելիությունը:

**Իրավական ակտի ընդունման դեպքում ակնկալվող արդյունքը.**

Իրավական ակտի ընդունման արդյունքում կապահովվի ճանապարհային ցանցի անխափան աշխատանքը: